Şövqiyar Abdullayev

Şövqiyar Cəmil oğlu Abdullayev () — Azərbaycanın Milli Qəhrəmanı, Birinci Qarabağ müharibəsi şəhidi.

 Həyatı 
Şövqiyar Abdullayev 1969-cu il 5 apreldə Qədim Göyçə mahalı Basarkeçər rayonunun Nərimanlı kəndində dünyaya gəlmişdir. 1986-cı ildə Nərimanlı kəndində orta məktəbi əla qiymətlərlə bitirmiş, Azərbaycan Politexnik İnstitutuna daxil olmuşdur. Birinci kursu bitirdikdən sonra ordu sıralarına çağrılmışdır. 1989-cu ildə Monqolustanda hərbi xidmətini başa vurub Bakıya qayıtmışdır.

 Ailəsi 
Subay idi. Cəmil Abdullayevin oğludur. Texnika elmləri namizədi Malik Abdullayevin qardaşı oğludur.

 Döyüşlərdə iştirakı 
1992-ci ildə Dağlıq Qarabağda döyüşlər başlayanda o, yeni yaradılan Milli Orduya yazılmış, Ağdamda təşkil edilmiş tank briqadasına komandir təyin edilmişdir. Onun tank briqadası Abdal-Gülablı kəndini özünə mövqe seçmiş, Papravənd, Pircamal, Aranzəmin və digər kəndlər uğrunda ağır döyüşlər aparmışdır. 1992-ci il 23 avqustda Gülablı kəndi ətrafındakı strateji əhəmiyyətli yüksəklikdən onun tank briqadası çıxarılaraq müəmmalı şəkildə Ağdərəyə, Drambon kəndinin müdafiəsinə kömək üçün göndərilmişdir. Az vaxt içərisində Drambon kəndi erməni-rus birləşmələrinin müqaviməti qırılaraq azad edilmişdir. Eyni zamanda, mühasirə halqasına düşmüş çox sayda piyada döyüşçülərimiz mühasirədən çıxarılmışdır. Drambon kəndi uğrunda gedən döyüşlərdə təkbaşına qalan Şövqiyar Abdullayevin tankı bir neçə dəfə vurulmuşdur. Hər iki ayağından yaralanan tank komandiri Ağdam hərbi hospitalına göndərilmşdir. Amma sağalmağa doğru gedən Ş. Abdullayev sonrakı müalicədən imtina edərək yenidən cəbhəyə qayıtmışdır. 1992-ci il 27 avqustda çox ağır döyüşdə o, öz yoldaşlarını əsir düşməkdən xilas etmiş, özü isə qəhrəmancasına şəhid olmuşdur.

 Milli Qəhrəman 
Azərbaycan Respublikası Prezidentinin 5 fevral 1993-cü il tarixli 457 saylı fərmanı ilə Abdullayev Şövqiyar Cəmil oğlu ölümündən sonra "Azərbaycanın Milli Qəhrəmanı" adına layiq görülmüşdür.

29 avqust 1992-ci ildə Bakının Şəhidlər xiyabanında dəfn edilmişdir.

 İrsi 
Bakının Nəsimi rayonundakı əsas küçələrdən birinə Milli Qəhrəman Şövqiyar Abdullayevin adı verilib.

 İstinadlar 

 Ədəbiyyat 
 Aslan Q. Qəfil ölümün qəm ustası //Yeni Müsavat.-1993.- 29 aprel.- S.3.
 Aslan Q. Şəhidlər unudulmur //Respublika.- 2003.- 27 avqust.-S.2.
 Aslan Q. Ulusan, ulu ad daşıyacaqsan //Bakı.- 1993.-8 aprel.- S.4.
 Ənsər B. Yaralı pələng döyüşdədir: [Həyatı, təhsili və döyüş şücaəti haqqında] //Ənsər B. Ağrıdağlı qəhrəmanlar.-B., 2004.- S. 57–61; Vətən səsi.- 1993.- 27 avqust.- S.3.
 Əsgərov V. Abdullayev Şövqiyar Cəmil oğlu //Əsgərov V. Azərbaycanın Milli Qəhrəmanları.- B., 2005.- S.12.
 Vüqar Əsgərov. "Azərbaycanın Milli Qəhrəmanları" (Yenidən işlənmiş II nəşr). Bakı: "Dərələyəz-M", 2010, səh. 19–20.
 Ələddinoğlu Z. Unudulmuş qəhrəman //Xalq qəzeti.-1996.- 13 aprel.- S.4.
 Həsənov E. Abdullayev Şövqiyar Cəmil oğlu //Həsənov E. Şəhid tələbələr.- B., 1994.- S.31.
 İsmayılov İ. Abdullayev Şövqiyar Cəmil oğlu: (1969–1992) //İsmayılov İ. Nəsimi rayonunun şəhidləri.- B., 1997.-S.15.
 Məmmədov Ş. Altından xətt çəkilən misra: Vətən, oğlunamsa, dizin-dizin sürünəcəm yolunda //Azərbaycan müəllimi.-1993.- 7 dekabr.- S.2.
 Ölüm sevinməsin qoy //Aydınlıq.- 1993.- 23 aprel.- S.4.
 Zeynalov R. Abdullayev Şövqiyar Cəmil oğlu: (1969–1992) //Zeynalov R. Azərbaycanın Milli Qəhrəmanları.- B.,1996.- S.72.

Kateqoriya:Azərbaycanın Milli Qəhrəmanları
Kateqoriya:Birinci Qarabağ müharibəsi iştirakçıları
Kateqoriya:Göyçədə doğulanlar
Kateqoriya:Şəhidlər Xiyabanında dəfn olunanlar (Bakı)
Kateqoriya:Ermənistandan deportasiya olunmuş azərbaycanlılar